Alustades maksukohustuslase kasuks arvestatavast intressist, tuleb esmalt märkida, et uuest aastast jõustunud täpsustuse kohaselt on maksukohustuslasele tagatud intressi saamise õigus vaid juhul, kui maksuhalduri haldusakt (nt maksuotsus, vastutusotsus, korraldus) kohustas isikut tasuma suurema maksusumma, kui see oli ette nähtud maksuseaduses. Isikule ei maksta aga intresse juhul, kui seadusega ettenähtust suurem maksusumma tasuti maksukohustuslase enda initsiatiivil näiteks tema poolt maksudeklaratsioonis deklareeritud andmete alusel või kui ettenähtust suuremat maksusummat kohustati tasuma maksukohustuslase poolt deklareeritud andmete alusel koostatud maksuhalduri haldusaktiga. Enam ei sisaldu seaduses sätet, mis nägi ette, et kui maksukohustuslane on enne ettenähtust suurema summa tasumise aluseks olnud haldusakti muutmist või kehtetuks tunnistamist taotlenud enammakse tagastamist oma pangakontole, arvestatakse intressi kuni summa tagastamise päevani. Nimetatud tingimuse kaotamist põhjendati asjaoluga, et maksu tasumise õigusliku aluse äralangemisel tekkiva maksukohustuslase tagastusnõudele vastavat summat ei kanta mitte tema pangakontole vaid arvestuslikult maksuhalduri poolt administreeritavale nn ettemaksukontole, kus nimetatud rahasummat kasutatakse maksukohustuslase jooksvate rahaliste kohustuste tasumiseks. Muudatus ei võimalda maksukohustuslasel nõuda maksuhaldurilt intressi arvestamist kuni raha tema pangakontole laekumise päevani, vaid kuni tasumise aluseks olnud haldusakti muutmise või kehtetuks tunnistamise päevani ehk kuni rahasumma ettemaksukontole laekumise päevani. Seaduseelnõu seletuskirjas selgitati, et kuna juriidilised isikud teevad ettemaksukontole jooksvate rahaliste kohustuste täitmiseks pidevalt makseid, siis on maksuhalduril otstarbekas kanda intress maksukohustuslase ettemaksukontole ning arvestada enammakstud summalt intressi kuni raha ettemaksukontole laekumiseni.